khistorydata/jeongjo-sjw-relations huggingface dataset:
정조 5년 · 목
予曰。 先朝實錄。今至何境。而卷數當爲幾何耶。昇源曰。爲八十三卷。而計其五處奉安。則合爲四百十五卷。粧䌙之數。今至三百餘卷。而餘件。當以明日內畢役矣。予曰。昨聞前右相所奏。 景廟實錄若爲改修。則不過爲十餘張云。而伊後聞之。當爲一百二十餘張云。是何故也。昇源曰。未當改修之役。故不能詳知矣。予曰。 孝廟實錄。以今六月二十七日奉安云。今玆舊甲重回。史役告訖。事今適會。誠非偶然。必以是日擧行好矣。昇源曰。聖敎誠然矣。予曰。總裁官方在引義中。校準之役。何以爲之乎。昇源曰。今此總裁官。方在引避中。故未能董役矣。予曰。 先朝祭文。盡載實錄中耶。昇源曰只載諡册哀册行狀。而祭文則不爲載錄矣。予曰。景廟時祭文進享文。必爲載錄可也。予曰。史官渾處堂后。有難修史。以舊藝文館。以爲移接事。承旨退出後。從便爲之也。
정조 5년 · 강
命總裁官今姑許副。今日政擬入。
정조 5년 · 목
敎曰。判府事。以改印實錄校正。難以總裁之意。已爲陳懇。合有曲諒之道。總裁官今姑許副。史局事之遷就可悶。政官牌招開政。總裁官今日政擬入。
정조 5년 · 강
命判府事李徽之勿待命。承旨李在學推考。
정조 5년 · 목
政院啓言。中樞府錄事來言。判府事李徽之以爲。嚴敎連下。萬萬惶懍。走伏金吾。恭俟嚴譴云矣。敎以。勿待命事。遣史官傳諭。又啓言。義禁府都事來言。判府事李徽之。今方待命於金吾門外云矣。敎以。初無連下之嚴敎。豈以昨夕一張傳敎。而有此胥命之擧乎。然則政院之今日始乃頒布。又何故也。當該承旨爲先推考。
정조 5년 · 강
判府事李徽之陳疏自引。賜批。
정조 5년 · 목
疏略曰。日昨前席。出言不審。匪怒之敎。旣嚴且勤。臣自知罪。威罰是俟。畢竟洪私。只許免相。以罪爲榮。尤增愧惶。蓋臣之所以私語首揆者。只在於嚴其獄體。而第於倉猝。未詳舊制。妄有所酬酢矣。及承明問。辭不達意。自犯罪辜。此固見識昏憒。言語拙訥之致。西樞雖是例職。如臣負罪老。何敢晏然趨膺。若將無故者然耶。亟降明命。治臣前後之罪。批以。朕舌莫捫。昨有云然。然今思之。殊覺嗟歎。蓋於賓筵。以伊事。卿對首揆。與之可否。予因又提問說難。未可便謂私語矣。稱情稱律。自是儻來事。目下聲討。但就現露之迹論者。理無不可。卿乃屢發豈然之說。重眎不韙之意。獄體又未免不嚴矣。續聞卿道實之意。予果以始初如許。恐乖重其事之義。畢竟擬以反歸非其時之嫌。更有所致及於卿。卿無他念。予雖洞知。董率之地。具療所昂。承佐之功。寡人所恃。畀之也大。責之也切。卿可諒未。卿朝旣胥命引咎。夕又以疏請懇。無或過當之甚也耶。唯玆十行百言。抑云丁寧申複。卿須體此慇懃之諭。勉回初志。亟斷來章。仍謝西樞新命也。仍命遣史官傳諭。
정조 5년 · 강
內閣提學兪彥鎬上疏辭職。仍陳母病。經尋鄕路。賜批。
정조 5년 · 목
批以。卿其勿辭。俟少間上來行公。
정조 5년 · 강
命吏曹判書洪樂性。參議趙時偉。更卽牌招。
정조 5년 · 목
樂性時偉牌不進。敎以。參議旣命只推。與判書更卽牌招。而朝班旣參。無端違牌。違牌能不屑越。該房以此意嚴飭。
정조 5년 · 강
有政。吏曹判書洪樂性。參議趙時偉。兵曹判書李性源進。
정조 5년 · 목
敎曰。吏曹參判今日政差出。○以徐有隣爲同經筵。鄭存謙爲總裁官。金文淳爲吏曹參判。白師殷爲掌令。李明運爲分副總管。
정조 5년 · 강
命正言沈基泰遞差。
정조 5년 · 목
獻納金翊休啓言。正言沈基泰。做錯非一。問備至再。雖緣生疏。有難仍在。請遞差。從之。
정조 5년 · 강
命賀班不參三司。一竝罷職。
정조 5년 · 목
敎曰。百官之凡有怠忽。尙加糾察。況身爲三司。無情勢無病故。而賀班不參。非止一二人。則烏可無飭罰。被論外在京不參三司。一竝罷職。傳敎已久。暫赴廷班。何苦而不爲。三司中在畿湖不上來人員。一竝捧傳旨。
정조 5년 · 강
命本曹開坼坐起。明日爲之。都政。念前後擇入。
정조 5년 · 목
敎曰。判堂旣已行公。亞三銓皆將備員。本曹開坼坐起。其令明日爲之。都政。亦於念前後擇入事分付。
정조 5년 · 강
命承旨金尙集遞差。李敬養重推。
정조 5년 · 목
敎曰。司謁中官轉傳誤聽。吏曹貶坐。有今日擧行之命。傳于政院。政院又不審察。迫暮分付該曹。而今因闕內入直官進去微稟。始乃覺知。況今政事未畢。夜漏將動。許多各司官員之顚倒赴坐。果是何等駭擧乎。中官設令誤傳。司謁豈可往傳政院。司謁設令誤傳。政院豈可經傳該曹乎。大非惟允之意。又是失職之事。吏批進去承旨。爲先遞差。坐直承旨從重推考。當該司謁從當各別嚴處。以此意令吏曹知悉。又敎曰。吏曹貶坐。侵夜爲之云。此是司謁誤傳之致。當該司謁。從當處分。貶坐明朝爲之。
정조 5년 · 강
命訓鍊都監軍士許聖得嚴問取服。該大將推考。
정조 5년 · 목
政院啓曰。武藝別監等來告。別監崔誡道。昨夕與訓鍊都監軍士許聖得。互相爭詰。至於被打重傷云。毆打掖隸。聞極驚駭。許聖得請令攸司科治。允之。敎以。此輩非不束濕。此則關係紀綱。況都監軍士。致打掖隸。前所未聞。該司該將官。令訓將嚴問取招以聞。頭目軍士。亦令訓將。嚴繩後草記。雖以崔誡道稱名漢言之。眞所謂不炊之竈。烟何從出者也。傷處有無。卿其憑考後。更爲啓辭也。又啓言。崔誡道卽爲擔來憑考。則別無大段傷㾗。而渠之言內。爲聖得所蹴踏。雖無皮膚間受傷。胸腹牽引。運動不得云矣。敎以。然則堂陞所關。紀律所係。令該曹明日開坐。嚴問取服。無論先犯之在彼在此。該大將亦不可全然無警。推考也。
정조 5년 · 강
命訓將勿待罪。千總量宜勘過。
정조 5년 · 목
訓鍊都監啓言。依傳敎。許聖得之該司該哨官將官査問。聖得乃是右部千總管下。故該千總拿入嚴問。則常時不能檢飭。有此變怪。罪當萬死。頭目軍等所告內。不能檢飭之罪。從此綻露。罪合萬死矣。臣之常時約束不嚴。有此驚駭之事。罪之首卽臣也。惶恐待罪。敎以。兵馬五千。安能人人純良。俄者問備。不過體例。卿則勿待罪。千總。卿其量宜勘過。此後另加申飭也。
정조 5년 · 강
召見承旨徐有防。直提學鄭民始于㴠仁亭。
정조 5년 · 목
予曰。金永綬之若是干犯。事極痛駭。不可不嚴勘矣。民始曰。逆妻旣在島中。則當初赴任可怪矣。予曰。觀渠原情。以爲赴任後。初不相通。而遞歸時。送其弟永命云。以此推之。嗣後亦當無連坐之律矣。民始曰。義在滅親。事當絕信。而如是交通。極涉駭痛。此而置之。必有方來之弊。亟降處分宜矣。予曰。李羽晉。親年今至七耋。而出宰海外。聞甚矜憐。李養鼎之遠赴本牧。亦屬軫念矣。民始曰。聖敎誠然矣。予曰。島俗何如。民始曰。本島自是化外之域。而乙亥以後。漸致大訛。今至有陸續行商之擧。今番御史。善爲按察然後。可靖島俗矣。予曰。御史可謂得其人矣。民始曰然矣。予曰。吏兵批窠闕。爲幾何乎。民始曰。守令闕三十餘窠。初仕亦多出云矣。予曰。東銓爲任。與西銓較重。蓋守令之能否。卽係民生之苦樂。不可不擇差。今若以祛沈滯爲主。則終難得其人矣。民始曰。果然矣。予曰。朴天衡反命後。當加資乎。民始曰。今以實錄廳首仕加資矣。予曰。堂上首仕誰也。有防曰。蔡濟恭矣。民始曰。古則史法至嚴。不改舊輯。只得補闕矣。予曰。 肅廟實錄時。誰爲首仕也。有防曰。吳光運矣。予曰。本島曉諭綸音。以諺書謄出一本。詳告民間事分付。
정조 5년 · 강
命漢拏山祭祭文。令內閣撰進。
정조 5년 · 목
敎曰。今番御史奉命之行。漢拏山祭祭文。令內閣撰進。
정조 5년 · 강
召見判府事李徽之于㴠仁亭。
정조 5년 · 목
徽之曰。日昨筵奏。出於無妄。而獲承嚴敎。不勝惶蹙矣。予曰。卿之所奏。實出無隱。何足爲過。 景廟實錄。卿則謂只爲十餘張。而今聞廷臣言。則當爲百餘張云。其於撰出之際。卿家故事。多載其中。而日前所奏。實緣坦率而然矣。徽之曰。曾聞領相言。當爲數十張云。故如是仰奏。至於金永綬事。奏對之際。辭不達意。遭此嚴旨。臣罪自知。實無進現之顏矣。予曰。卿言過矣。總裁官今旣見解。在卿可謂幸耶。徽之曰。果然矣。予曰。二去辛丑六月二十七日。 孝廟實錄告成。今玆適會。誠非遇然。洗草宴果以何日設行耶。徽之曰。七月初二日設宴矣。予曰。今番洗草宴。亦以是日設行事。言于實錄廳也。予曰。念後連値 國忌齋日。都政必以二十一二日間擇定事。分付。
정조 5년 · 강
大司憲李聖圭上疏自引。仍請金永綬鞠問。賜批。
정조 5년 · 목
疏略曰。臣素患脚氣。一倍添劇。昨日賀班。無田進身。誠禮都虧。分義惶悚。此際有賀班不參三司譴罷之命。而喉院强爲區別。臣獨漏焉。臣旣忝長席。若論闕禮之辜。臣實爲最。亟降威罰。以警具僚。事在目下。不勝憂慨。敢此附陳焉。迺者道啓條陳。事屬秘密。雖未得其詳。而至若金永綬之眼無國法。恣行兇臆者。豈不爲駭痛哉。情節叵測。干犯自露。不可以尋常罪囚。循例拿問。亟命王府。設鞠嚴問。斷不可已也。批以。當商量處之。卿其勿辭行公。
정조 5년 · 강
吏曹參判金文淳疏辭新除亞銓之任。賜例批。
정조 5년 · 목
予曰。今番都政。以親臨命下。而日熱如此。銓官想多難便矣。有防曰。昨今之熱。誠近日所無矣。予曰。吏參旣己承批。何如是違牌耶。有防曰。聞與三銓嫌避矣。予曰。然則大政在卽。不可不及期變通矣。有防曰。然矣。
정조 5년 · 강
命二十二日。親政擧行。
정조 5년 · 목
因二十二日都目取稟。有是命。
정조 5년 · 강
以李憲默丁範祖爲承旨。尋遞範祖。以沈有鎭代之。
정조 5년 · 목
敎曰。承旨前望單子入之。待下批牌招察任。○政院。以範祖在外。啓請下諭。敎以。許遞。前望單子入之。○承旨房望筒。不卽書入。當該注書。過都政後禁推。
정조 5년 · 강
命吏曹參判金文淳。參議趙時偉遞差。
정조 5년 · 목
文淳時偉牌不進。敎以。屢敎之下。參判參議之限罪不進。極甚礙眼。必有情病而然。遞差。都政隔日。前望單子入之。待明朝牌招察任。
정조 5년 · 강
命二十一日。輪對爲之。
정조 5년 · 강
遞判義禁蔡濟恭。同義禁趙時俊李★(土+甲)洪秀輔。
정조 5년 · 목
實錄廳啓言。堂上蔡濟恭。謂有情勢。不爲仕進。請令政院牌招。敎以。臺言不過題外之說。如是引義。雖極過當。而崇品重臣。旣遭譴罷之請。處義無怪其如許。俾之一伸廉隅。實合禮使之道。兼帶判義禁今姑許遞。仍卽牌招仕進。當此劇熱。諸囚滯獄可悶。長堂旣以此事見解。僚堂處義。宜無異同。幷姑許遞。
정조 5년 · 목
以李宗燮爲正言。金鍾秀爲判義禁。李性源爲知義禁。鄭一祥蔡弘履爲同義禁。
정조 5년 · 강
以李敬養爲吏曹參判。沈念祖爲參議。前望也。
정조 5년 · 강
吏曹。以京外殿最降考啓。
정조 5년 · 목
該曹啓言。考見京外褒貶啓本。則洪原縣監鄭順采。以醒時之政。最爲課農。宜置中考而置諸上考。章陵參奉李晦彬。以宜勉謹愼爲目。歙谷縣令金道淳。以邑雖最殘。治宜自勵爲目。詳[祥:I-POSITION]雲察訪鄭徵最。以益勉馬政爲目。高山察訪金復元。以益察郵弊爲目。幷宜置下考。 章陵參奉罷職。兩邑守令兩驛察訪。請幷罷黜。允之。又啓言。 徽陵參奉金益休。身病甚重。勢難察任。改差。延豊縣監朴師欽。三次居中。其不治可知。請依例罷黜。允之。
정조 5년 · 강
命李益恢金貞漢。懲勵放送。
정조 5년 · 목
敎曰。觀此畿伯狀辭。曲盡事情。蔑以加此。五十三十步。均之爲百步之內。而前葬後葬之礙逼材村戶。又無異。同初無一民之爭卞。到今忽地起鬧。幷與累十年或十年之舊葬。一時掘去。新溪銀溪。孰非洞中尊位乎。所謂洞民之昔諾今皆於宗親伯仲之間。此豈是徒然之事也。法典自法典。事情自事情。亦係敦親之一端。御史返朝後。訖無一言之皁白。實有商量而然。道伯之說。分明是理到處。依此爲之事回諭。李益恢金貞漢。不可無懲。亦如狀辭。待用刑時。嚴刑懲勵放送。如是決給之後。復欲越法冒葬。當前決勿施。以此嚴飭。其虐民擾民之罪。卿其更加盤覈。準法嚴勘事。一體回諭。
정조 5년 · 강
命司謁崔昌福。爲先捉來取招。摘奸別監嚴覈。
정조 5년 · 목
因司謁手本。別監太鎭亨除下事。敎以。近來掖屬之習。放恣無忌。以前種種濫猾之弊。今又稍稍復作。若不別般嚴處。掖庭紀綱。無以振勵。莫重奏御文字。以怪邪二字登聞。萬萬駭然。且掖庭法例。病則屢次看審。屢呈所志。司謁告于承傳色。承傳色屢次退却。不得已然後。始捧自退所志。依例題音然後。以手本枚擧所志辭意入啓。而然猶不敢。當番承傳色措辭微稟。而今以怪底措語。忽地呈徹。而不言所志。亦不言自退。此等之事。亦係紀綱。當該司謁。令攸司科治次。爲先捉來取招以聞。厥漢旣曰。怪邪之疾云爾。則非委臥之症可知。令該曹囚禁。以待處分。○政院啓言。司謁崔昌福捉來取招。則別監太鎭亨。自四月稱病。屢呈所志。故連爲退却。屢送該番別監摘奸。則果得邪疾。察其症形。決非時日可差之病。旣知其如此。果爲手本。而奏御文字。不能審愼。萬死無惜云矣。敎以。所謂察症別監。令司謁嚴覈虛實。使卽來告。如不直招。該司謁更爲捉來立庭。用意情節盤問以啓。
정조 5년 · 강
命崔誡道。令兵判捉致取招。禁營之故放誡道。政院問啓。
정조 5년 · 목
因刑曹許聖得崔誡道。待用刑嚴訊重勘啓目。敎以。許聖得事。雖關紀律。姑且置之。不炊之竈四字。昨已提敎。此輩豪悍特甚。安知無冒犯夜禁。乘醉踢打之擧乎。崔誡道。令兵判捉致。渠之犯夜爭鬨等罪狀。一取招以聞。如有疑端。聖得稱名漢。亦令仍具枷杻捉來。頭面後還送事。分付兵曹。卿曹待兵曹草記批下議處。大抵近來。雖値不用棍之時。所謂夜禁。萬萬無形。深夜街路。行人如市。如彼誡道輩。無難犯禁。固是必然之事。該廳該營。雖不用棍。亦有他可施之罰。則前後申飭之下。終不動念者。不但駭然。又若夜禁一事。朝家之必欲嚴禁者。意不特修擧國法而已。則爲大將及巡將者。若觀明義錄一部。尤當痛心嚴察處也。更從三令之意。如是下敎。此後自掖屬院隸。以至閒雜人。而如有現發於摘奸時。則大將巡將。難免重勘。以此意各別嚴飭。禁營之故放誡道。誠有是也。該大將事。殊極訝惑。令政院卽爲問啓。
정조 5년 · 강
政院。以禁衛大將李敬懋問啓啓。
정조 5년 · 목
本院啓言。禁營之故放誡道問啓事命下矣。問于禁衛大將李敬懋。則十七日人定後。牌將巡邏軍等。執捉犯夜人武監崔誡道。翌曉來告。而近來犯夜人。勿論官私人。分付放送。故後勿更犯之意。分付放送。而旣不移法司。故亦未果草記云矣。敎以。士人外。夜巡被捉。無移送刑曹之例。此曰移送云云。似是錯料。而無論移送與決棍。當此掖隸操切夜禁嚴飭之時。豈可故放乎。大抵武藝廳。不可但以掖隸言也。係是禁中親兵。且以近二哨作隊之軍。獷悍豪悖。勢所必然。其所防戢。必倍尋常徒隸。況宿衛重地。如有一毫不謹之迹。而掩置不治。後或更犯重罪。其爲難言之憂。曷可勝言。該大將未經訓將之故。抑或不知此妙理而然乎。扈駕將官。無罪而遽汰。宿衛親軍。有犯而故放。予則以爲。該大將事。以前較後。跡雖異而事則同。一則納諂承宣也。一則容悅掖屬也。惜乎該大將之畏首畏尾。却顧却瞻。胡至此甚。武帥倔强之習。猶是通患。而奈之何近來大將。潺緩爲事。彌縫爲計乎。寧不寒心。寧不寒心。此後少加刻勵。無至重究之境可也。掖隸被捉。不爲草記。大是無前之擧。竝令各營巡廳捕廳知悉。雖不用棍。必皆草記。如是申飭之後。若不捉告。焉用彼夜巡爲哉。一體嚴飭。
정조 5년 · 강
命崔誡道金光福。待習操日。回示後決棍充軍。行首及掌務。武藝廳待用棍時決棍。
정조 5년 · 목
兵曹啓言。捉來崔誡道取招。則以爲。矣身納涼於門前矣。許哥漢乘醉過去。扶執矣身曰。汝是別監乎。仍踢眼胞。猛搗脊背。矣身肢體牽引疼痛。橫臥路側之際。又被捉於禁營巡邏。禁衛大將捉入分付曰。事當草記。而姑爲參酌。後勿犯夜之意。申飭退送。故爲人擔舁而歸云。故許聖得捉致頭面。則誡道向聖得曰。汝於十七日人定前。豈不踢我乎。聖得曰。汝於其夜乘醉。公然以扇打我之背。且發辱說。而吾不欲相爭。捨汝而行。則汝豈不追到踢我之胸乎。汝旣踢我。故吾亦一次拒踢而已。吾何嘗踢汝乎。誡道曰。吾不被打於汝。則傷處何若是大段乎。聖得曰。汝之被傷於他處與否。吾何以知之云矣。兩漢俱曰乘醉。俱曰被踢。而聖得則無傷處。誡道則傷處顯著。誡道姑爲待令。聖得還送秋曹。敎以。許姓漢之毆打崔誡道。事係紀律。此則自有裁處之道。而至於誡道。隨行於武藝廳。以掖屬兼親軍。雖無前後裁嚴之敎。固當謹愼使役。而乃反與人相鬪。討酒作挐。至捉於巡邏。近來以此輩之怙縱。才有受敎約束。則渠之無難犯已極痛駭。不徒此也。巡邏被捉之狀。敢又欺隱於渠之頭目及所任輩。欲望倖免者。尤極無狀。月前已以犯夜事。論以犯受敎之律。付訓局嚴棍。回示後充軍次。拘繫者。殆近半年。而此漢又復冒犯。眞所謂故犯之故犯。其在師律。不可尋常處之。爲先出付訓局。與前囚金光福。一體拘留。待習操日。聚會同役諸人回示後。決棍三十度。仍令充軍。大抵不嚴束。則不可制此輩故也。行首及掌務。武藝廳飭禁之下。不徒不能檢戢。巡邏被捉之狀。亦不卽査奏於昨日以前者。萬萬無嚴。幷待用棍時。行首則決棍十五度。掌務則決棍十度事。幷爲分付訓局也。
정조 5년 · 목
予命編修官張顯慶曰。爾往 宗廟 景慕宮。今日薦新西瓜看品後。其中一箇持來也。予曰。禜祭後。意謂雨勢之卽霽。迄今無快晴之意。田野之間。必有傷稼之患。爲民事誠可悶矣。有防曰。聞多有覆沙成川處云矣。予曰。畿伯何不肅謝耶。有防曰。疏批未下。故不得肅命云矣。予曰。此是中官掩置之致也。予曰。抄啓文臣中付軍職者。自有軍職祿。而至如未通淸無實職者及未回刺槐院參下。未受斗祿。而使之役役於講製者。此豈勸獎之道乎。史局郞廳。雖在罷散中。旣有軍銜權付之例。則此例獨不可施於抄啓文臣耶。有防曰然矣。予曰。騎堂望筒中二人。方在罷散。此便同單付。該曹之不爲微稟。事涉訝惑矣。兵曹堂上更爲口傳差出。事分付也。
정조 5년 · 강
命疏批掩置之中官重推。京畿監司當日辭朝。
정조 5년 · 목
敎曰。本道有査事。道伯使之今日辭朝。而聞疏批不下。必是中官掩置之故。當該中官從重推考。京畿監司當日辭朝。
정조 5년 · 강
命抄啓文臣。隨品付軍銜。
정조 5년 · 목
敎曰。抄啓文臣中。如翰注出六者。已付司果。雖無可論。其他未通淸已通淸文臣之無實職者及承文參下之未回刺者。無斗祿。而使之役役於月講課製。是豈念苦酬勞之意也。此後勿論參上參下。無實職人。被選於抄啓文臣。則隨品付實軍銜給祿。雖以本職罷坐者。如非削職或奪告身。而可應講試者。已有付軍職冠帶常仕之規。所以行於史局郞之例。可不施於抄啓文臣乎。依史局郞例給祿事。分付戶兵曹。仍今內閣知悉。臨時隨卽行移該曹。
정조 5년 · 강
命一二提學。斯速上來。
정조 5년 · 목
敎曰。本閣只有直提學一人。閣務自多委屬。且今貶坐當前。一二提學斯速上來事下諭。雖有難捨之情私。暫來旋去。不以爲咎。以此意一體下諭。
정조 5년 · 강
命原任直閣待敎。付實軍銜。
정조 5년 · 목
敎曰。近來直閣待敎。皆在抄啓文臣中。自當受祿。而此後雖不入於抄啓者。堂下文臣之原任直閣待敎者。勿付虛軍銜。付實軍銜給祿事分付。閣臣事體。與三司自別。而曾經三司。猶付實軍銜。況閣臣乎。原任直閣待敎。雖以他職遞見任。或因事坐罷。收敍則本閣草記。請付軍職。仍又移文該曹。以爲受祿之地事定式。
정조 5년 · 강
命檢校直閣鄭志儉。口傳付軍職。
정조 5년 · 목
敎曰。檢校直閣鄭志儉。口傳付軍職。雖是原任閣臣。方帶檢校時。則一依時任例。不待本閣草記。該曹直付軍職事。分付兵曹。
정조 5년 · 강
召見輪對官于㴠仁亭。
정조 5년 · 강
京畿監司李亨逵。疏辭新除藩任。賜例批。
정조 5년 · 강
召見京畿監司李亨逵于㴠仁亭。
정조 5년 · 목
辭陞也。予曰。方伯之任。孰非重寄。而至於畿輔。尤爲體重。卿其惕念焉。亨逵曰。猥叨旬宣。實難堪承。極爲惶悶矣。予曰。仁川山訟事。今見新溪君家原情。則稱以十步地云。其事實姑未可知矣。亨逵曰。臣亦見上言。則事多相左。第待御史還來。當以詳悉狀聞矣。予曰。訟理貴在從公。卿其善處也。
정조 5년 · 강
命歲抄付標。依例捧傳旨。
정조 5년 · 목
敎曰。吏兵批歲抄付標者。依例捧傳旨。其中前大將李柱國。當初處分。出於懲後。而聞是切姻。則或與干與於不干涉之人差異。身爲將臣。冒此罪名。不卽收敍。非滌瑕之意。特爲給牒敍用。前監司趙時俊。道臣體重。今已給牒。仍爲敍用。前府使李應赫。西邑守令。亦已蒙釋。宜無異同。蕩滌。前縣監崔致侃。與李應赫無異同。一體捧傳旨。前縣監李天穆。自初判付。已有分揀之意。所犯容有可恕。繡啓諸守令。今番竝置仍秩。此人事端自異。蕩滌敍用。前縣監兪漢鼎。加分而報營。反作而又報營。可謂公罪。然未收殺之數夥然。雖因經遞之故。不可全釋。亦不可混同置仍。職牒特爲還授。前郡守沈重奎。雖入於繡啓中。一時兼官。率爾着署。不可混置仍秩。宜有區別。減一等。前令洪允五。所犯不至大段。職牒還授。前兼春秋韓光植。前香室官員金致泳。見失樂器。旣已捕捉。今無可罪之端。蕩滌敍用。前宣傳官沈公燁。特以下位之故。未免獨當之歎。合有參恕之典。蕩滌敍用。前禁軍將具敍五。春秋館香室官員。皆已敍用。則宜無異同。蕩滌敍用。前兵使李得濟。與所管之虞俟有異。若此則營下守令之罪。監司當之乎。當初繡啓。差欠審量。蕩滌敍用。前中軍官李元碩。渠亦有堂郞之分。蕩滌敍用。
정조 5년 · 강
命司圃提調李性源越俸一等。別提姜文德田日復。直長韓世裕。拿勘。
정조 5년 · 목
禮曹啓言。 宗廟薦新西果。朔祭兼薦事命下矣。卽接司圃署所報。則薦新西果。萬無封進之勢云。當該官員拿問處之。員役貢人等。請從重科治。敎以。設置該署。而如時果之微物。亦不及期待令。況薦獻事體。何等莫重。則諉以搜覓不得者。萬萬駭然。節或差早。雨又頻仍。而昨日下敎。在於申前。亦豈有未及措備之事乎。以此以彼。尤極無狀。該署官員。幷令該府。拿問嚴勘。下吏貢人。移法司重繩後草記。該署提調。焉逭不飭之責。從重推考。○敎曰。俄因禮曹草記。有所處分。而又聞摘奸史官回奏之語。奉覽果品。體樣色澤。不合薦獻。時果成熟。同一圃田。而內圃薦進之果。擧皆成熟。則該署之不能致謹。推此可知。以此薦獻。極其驚悚。該署提調。不可推考而止。爲先越俸一等。
정조 5년 · 강
命朔書文臣。無或懸頉。
정조 5년 · 목
敎曰。李集斗朔書。書以通訓大夫行禦侮將軍。大夫爲階。將軍爲銜。亦有此等政格乎。問于該曹。無是例。則問于該文臣以啓。在京年少文臣。率皆無端不書。而惟前待敎徐龍輔鄭東浚。前翰林李集斗此三人。及期書進。奉法之誠。亦云嘉尙。此後無或懸頉。更加惕念之意申飭。原任閣臣及未出代翰林。自本閣本館。依時任例。給紙地。使之書進事。分付內閣翰苑。仍爲定式。朔書書進。若不替手。猶是游藝之一事。豈其無效。抄啓文臣中。工於楷字之人。多入於篆字抄啓。此則比楷字。緊漫自異。幷移抄楷字。自來朔。準此書進事分付。○政院啓言。太夫爲階。將軍爲銜。問于兵曹。則果無此例云。故問于李集斗。則未知官方。忙忽誤書。不勝惶恐云矣。敎以。眞率可喜。生疏何傷。卽令修史。從速從宦。以爲諳鍊官方。擺棄鄕闇之地也。
정조 5년 · 강
推全羅監司朴祐源。
정조 5년 · 목
敎曰。續觀洪忠道狀聞。連山之穀。致敗於舒川地。此則錦伯雖有不飭之責。若究逗留之迹。自連山到舒川。費十九日子。而其間逗留於礪山船巖。至於十一日之多云。湖南道臣之一味不飭。極可駭惑。本道許多稅船。相續致敗之不足。反與他道船。而執留本道境內。畢竟致令故敗。然而不曾致察。又登於錦閫狀聞。卿其矇然。愈往愈甚。果何故也。卿則更爲推考。此後少加惕念事。卽爲下諭。近來祗受狀啓之遲滯。莫如此道。今番自本院另加申飭。
정조 5년 · 강
命前參議沈念祖。前正郞李時秀。仍任前職。
정조 5년 · 목
敎曰。旣當政月。又値貶期。前參議沈念祖。前正郞李時秀。仍任前職。
정조 5년 · 강
命承旨兪恒柱推考。藝文館官員趙錫晦拿處。知製敎徐有成禁推。
정조 5년 · 목
因京畿監司敎書製述官望單子。敎以。敎書製進。元非難事。除拜幾日。尙不撰進。始於道伯辭朝之後。急急書呈。促下寶匣。此亦國體所在。寧不寒心。當該承旨推考。藝文館行首官員拿處。知製敎禁推。更令他知製敎。卽爲製進。
정조 5년 · 강
命前正言洪履健等分揀。
정조 5년 · 목
因前正言洪履健。副司果李宗爕。前佐郞朴宗正禁推傳旨。敎以。今番分揀。此後申飭。又因知製敎徐有成。兼春秋趙錫晦禁推傳旨。敎以。分揀放送。
정조 5년 · 강
命內資寺提調官員。一體捧傳旨。
정조 5년 · 강
命藝文館書吏科治。
정조 5년 · 목
敎曰。藝文館書吏。一幷令攸司科治。待下敎捧供。
정조 5년 · 강
命承旨金尙集推考。兵曹參議李在學遞差。
정조 5년 · 목
兵曹啓言。巡將金宇鎭。今將受牌。請口傳付軍職。敎以。巡將卽其職耳。何可更爲巡將。而請付軍銜乎。巡將非職。則豈可以啓目口傳付職乎。然則京外白徒之陞資者。皆付巡將。而無付軍職之例。均是巡將。而士夫則以巡將本職。更兼軍銜。中庶則無是耶。且巡將與監軍自異之故。移實職則遞巡將。元是不易之成典。豈非傍照之一端。近來兵曹。事端則必先惹起。徒隸則無罪不犯。而反以不當請之請。煩瀆之無難。捧納承旨推考。當該堂上遞差。此草記勿施。
정조 5년 · 목
政院啓言。右尹鄭昌聖。方在罷散中。何以爲之。敎以。爾等旣在喉舌。亦不知歲抄中付標乎。莫曰未及見之。望筒歲抄後先啓下。何不憑考後以稟。當該承旨從重推考。此啓辭勿施。
정조 5년 · 강
遞承旨鄭志儉。
정조 5년 · 목
敎曰。同副承旨聞有實恙云許遞。今日政。以在京無故人差出。
정조 5년 · 목
以李敬養金文淳爲承旨。申致權權★(衤+嚴)爲掌令。李運彬嚴思憲爲持平。林錫喆爲副修撰。
정조 5년 · 강
命藝文館下吏。分揀放送。
정조 5년 · 강
命司圃別提姜文德田日復。直長韓世裕。捧供以聞。
정조 5년 · 목
因義禁府拿囚草記。有是命。
정조 5년 · 목
刑曹啓言。司圃署書員姜翊新。貢人郭命周河鳳瑞庾命錫等照律。各杖一百收贖。放送。
정조 5년 · 목
予曰。日熱如是。親政處所。以明政殿爲之。此非殿座。軒架置之。旣是外殿。則侍衛雲寶劍。依例磨鍊以入事分付。予曰。前吏議所修履歷官案。何當修納云耶。有防曰。書役甚多。都政前似難了當云矣。予曰。都政前雖未盡修。從速修呈似好矣。雖遞吏議。在院中着意修納之意。分付也。予曰。洪守榮上來云乎。有防曰。未及知之矣。
정조 5년 · 강
召見濟州御史朴天衡。承旨李憲默于㴠仁亭。
정조 5년 · 목
予曰。今番御史之責至重。昨年湖西。善爲準事。故今此特簡。意有在焉。必須着意擧行可也。本州遐遠。王化不及。前後守宰。亦未能宣揚朝廷德意。故島俗之愚迷。實由於此。御史今行。非但勞來安集而已。民隱之不能上達。獄訟之不得斷決者。亦爲一一採探究覈。使遐氓咸知朝家德意。巡撫後。本州之物情風俗。善爲詳記。別單以聞也。天衡曰。用刑一節。當稟定矣。予曰。依例用刑也。予曰。宣敎姑未書出。當追後書送。而續明義錄數十件。亦當下送。到全州後。與監司相議。幷以眞諺翻謄。曉諭民間也。予曰。先正致祭時。右副承旨亦進參乎。憲默曰。致祭。臣亦同參矣。予曰。先正書院。何年賜額乎。憲默曰。嘉靖萬曆癸酉。賜額致祭矣。
정조 5년 · 강
命親政時。雲寶劍際之。挾輦軍勿爲磨鍊。儀仗副輦安徐。
정조 5년 · 목
敎曰。日熱如此。再明日明政殿親政時。雖是法殿。寶劍總管雲劍守門將。幷除之。挾輦軍勿爲磨鍊。儀仗副輦安徐。開門差早。時刻亦爲差早擧行。
정조 5년 · 강
遞判義禁金鍾秀。以蔡濟恭代之。
정조 5년 · 목
敎曰。在外判義許遞。前望單子入之。
정조 5년 · 강
命下敎掩置中官重推。
정조 5년 · 목
敎曰。判義禁許遞下敎。掩置不傳當該中官。從重推考。
정조 5년 · 강
命宣諭文眞諺翻謄。下送完伯及御史處。明義錄亦爲下送。
정조 5년 · 목
敎曰。今番御史下去時。宣諭文當以御製製下。待製下眞諺翻謄。閣臣中奉敎書。以有旨下送完伯及御史處。使之卽日入刻。御史行中齎去之意分付。俄有筵敎。續明義錄五十件。諺解一百件。原明義錄具諺解三件。亦爲安寶。成有旨下送于御史處。御製齎傳閣吏擧行。册子齎傳兼吏擧行。以此本閣知悉。
정조 5년 · 목
因司卷領籤進不進啓目。敎以。奏御文字。自有格式。印跡之塗土不塗朱。定例進排之物。用之何所。司卷領籤。當番各是三日。而或二日或三日。書塡者。大違事例。何不申飭。十日考功。中間一日。公然拔而不書。又何故耶。啓目無尾紙。亦是禁令。紙無餘尾。未甚妥當。
정조 5년 · 강
惠慶宮進服加減六和湯一貼式。命自今日煎入。榻敎也。
정조 5년 · 목
予曰。抄啓文臣試官入來乎。有防曰。姑未入來矣。予命讀講義栍記訖。予曰。趙興鎭每次不參。有違令式。今姑減下似好矣。有防曰。論其才識。可合此試。而見今職在記注。有難應赴矣。予曰。洪仁浩曺允大李魯春李錫夏朴宗正李祖承。來待摛文院事分付。
정조 5년 · 강
命明日都政。服色之不以時服者。考例釐正。
정조 5년 · 목
敎曰。昌德慶熙。皆有宣政資政等便殿。而昌慶無是之故。日前明政殿。通以便殿用之。古事。不特都政時御此殿。盛暑經筵。亦多行是。明日都政御此殿。寔遵故例。服色之不以時服者。似無其例。令禮曹考例釐正。
정조 5년 · 강
行抄啓文臣科次于㴠仁亭。
정조 5년 · 목
予曰。金永綬勘罪擧條。不卽頒布同副承旨。以遞差捧現告。金尙集當落點。先爲出牌事分付。予曰。俄者來待抄啓文臣入侍事分付。予謂抄啓文臣洪仁浩等曰。爾等就見考試之規。予命直提學沈念祖主考。予命書等題。仍坼封。三上洪履健鄭東浚洪仁浩。三中曺允大李祖承李魯春李錫夏朴宗正。予曰。三上被選人。更爲比較。以定等次也。仍命仁浩等以次進讀所撰講義訖。予曰。講義或有煩瑣疏略。爾等留意此等處也。予謂錫夏曰。依賞格例。白紵一疋。當以內閣出給。爾其領受也。念祖曰。寶已鑄成。何以爲之乎。予曰。置于內閣也。念祖曰。奉寶門路。當永肅門爲之。而以設鼓吹乎。予曰。鼓吹。行到景賢門卽止也。予曰。明日都政。可爲張大乎。時偉曰。吏曹則見窠有餘。兵批則太窄云矣。予曰。吏批餘窠。移送兵批。則庶有區處之道矣。時偉曰。吏兵曹相議推移。則可無苟艱矣。予曰。以武技取用。則專在常出身。而近來軍門。不用此輩。輒以家客差出。論其注擬。都歸挾私。是甚可怪矣。以此之故。在前奉朝賀金致仁。除減十窠。以杜其弊。今則難復舊窠。而武士收用。專在銓官之如何矣。時偉曰然矣。予曰。齋郞近益添窠。初仕以致積滯。是甚可悶。至於守奉官。則依別檢例。以成均參下。差出一員似好矣。時偉曰。聖敎至當矣。予曰。都政之通塞。專在於世道之汚隆。當以通淸爲主。而凡諸政注。亞銓銓郞。同爲照檢宜矣。承旨徐有防曰。見今急務。專在疏通。今此聖敎。誠至當矣。予曰。復開掌通之路。則可無積滯之患乎。念祖曰。似然矣。予曰銓郞之復舊。欲觀其正官方勵風俗。而尙無見效。亦甚可慨矣。大抵天官之爲任。進賢退不肖。而今則無故停望者居多。是何故也。有防曰。此亦有係激揚而然矣。予曰。今日諸臣。當輪當銓地。此等掩滯之人。先爲檢擬也。時偉曰。年前赴燕時。所謂譯官。全不成樣。是可悶矣。予曰。是何故也。時偉曰。近無赴燕之效。故擧皆不願而然矣。予曰。淸人直與倭夷。以爲交易而然乎。時偉曰。乾隆以後。始通張機道。故譯官交易之路。相與阻絕。以致錦貨之極貴。菜銀亦不通矣。予曰。貢作米能無弊端乎。時偉曰。米經海運。若過一年。則必致腐傷。故不能無弊云矣。予曰。此守臣宜軫矯革之方。無至生梗之地也。
정조 5년 · 강
命未下直守令皆令。當日辭朝。
정조 5년 · 목
連山縣監兪漢緯進前。予曰。不識何狀。而屢見汝名於榜目。故以副擬落點。必須惕念善爲之。勿負特點之意也。康翎縣監李燁進前。予曰。履歷何如。燁曰。以武兼陞吏批末仕。移除本職矣。
정조 5년 · 강
命承旨沈有鎭遞差。當該中官重勘。
정조 5년 · 목
因義禁府罪人金永綬移囚南間草記。敎以。伊日囚前右相之言。領相擧條。不爲啓下。榻敎仍令爻周。則此擧條。何爲而頒布。有此草記乎。中官設令渾下。榻敎特命勿施之後。該房之無一言稟啓。直爲頒布。大是失着。該房承旨。令政院捧現告以入。又敎曰。當該承旨遞差。前望單子入之。又敎曰。當該中官。令該府從重勘處。
정조 5년 · 강
以金尙集爲承旨。前望也。
정조 5년 · 강
遞大司憲李聖圭。
정조 5년 · 목
聖圭牌不進。敎以。不可一遞一否。屢朔虛縻。徒傷事體。許遞。
정조 5년 · 강
正言金寅燮上疏討諸罪人。賜批。
정조 5년 · 목
疏略曰。厚麟之傾危宗社。而爲之根抵者。鄭妻也。量★(金+奕)之譸張凶論。而爲其窩窟者。龜柱也。惟此兩賊通天之罪。實有浮於厚麟量★(金+奕)。而堂堂三尺。獨加於彼。不行於此者。臣未知其何爲也。惟彼國榮。力遏大計。潛售異圖。製給凶疏。濟以同惡。此何等凶逆。而生而未肆於市朝。死而又逭於跽斬。古今寧有是理。樂鈍挾其侄城社之勢。竊弄權柄。恣行胸臆。罪案彰著。則島配之典。抑何爲而不施乎。至於德相。卽國榮之一死士耳。內外綢繆。爛熳和應。至以四字凶言。陰爲嘗試之計者。路人皆知叵測。噫。亂逆何代無之。而豈有冒儒名而附權奸。潛圖不軌者哉。三司新舊之啓。今雖姑停。日後刑辟。亦自有時。伏願廓揮乾斷。夬賜兪音。且以濟州事言之。罪人大燮行凶情節。爛熳謀議。則其貸一律。大是失刑。而今又出沒海島。糾結商賈。其爲駭憤。容有其極。日昨臺啓。正是不易之論也。金永綬身爲牧伯。不少禁戢。容易顧護者。極爲凶慘。臣謂永綬。設鞫得情。斷不可已也。批以。已諭於三司之批矣。
정조 5년 · 강
掌令白師殷上疏討諸罪人。賜批。
정조 5년 · 목
疏略曰。鄭妻之妖凶。龜柱之禍心。尙逭王章。至今假息。至於國榮之罪惡。不可殫擧。而天誅未加。臥死牖下。八域生靈。莫不憤惋。而樂純倚侄逞凶之罪。固是王章之所不容。況在國榮應坐之親。則島置之請。出於國論。何爲而不賜允許耶。至於德相。締結國榮。凡干陰謀。中外相應。其侄煥億。袖疏往來。十目難掩。則雖與國榮。姓名不同。而心賜則一也。德相叔侄。設鞫得情。斷不可已。懲討之典。若是不嚴。故致有此大燮永綬之變怪。究其情跡。心無君也。眼無國也。此不嚴誅。何所懲畏哉。伏乞特揮乾斷。諸賊請討。先賜允可。批以。已諭於三司之批矣。
정조 5년 · 강
吏曹參判李敬養疏辭新除亞銓之任。賜例批。勘放金光秀等。
정조 5년 · 목
刑曹。以宗親府書吏金光秀李完春着枷嚴囚啓。敎以。分輕重照律勘處後草記。又啓言。宗親府書吏李完春。元不進去。掌吏金光秀。未能檢飭。完春杖一百。光秀杖八十。幷收贖放送。敎以。必是承旨不能分明分付之致。當該承旨從重推考。本事雖曰微細。以傳敎下問之下。幺麼下吏。一味欺隱。畢竟發覺。律文中詐不以實。猶是輕典。詐告官長。尙加是律。況因傳敎擧行乎。
정조 5년 · 강
御明政殿。行都政。吏曹判書洪樂性。參判李敬養。參議沈念祖。正郞李時秀。假郞廳孫碩周。兵曹判書李性源。參判鄭一祥。參議李晉圭。參知兪恒柱。正郞李夔李益運洪文泳洪光一。佐郞李秀夏林濟遠金孝眞柳河源。
정조 5년 · 목
具翼善冠袞龍袍。乘輿出賓陽門。詣明政殿。降輿陞座。○樂性曰。今此都政。書役浩煩。假郞廳五員加差何如。予曰。依此爲之。假郞廳張漢喆安濟元金興弼白處玄金命彥仕進。性源曰。部將守門將有窠矣。以西北人擬差事有命。而六道武士。姑未上來。何以爲之。予曰。當傳敎矣。予曰。西北武士幾何上來乎。性源曰。咸鏡道則上來者七十一人矣。予曰。銓選復舊。非予本意。向與領相領府事。有所云云矣。近見銓選。徒循舊套。無激揚之效。此予所以屢下飭敎。庶無至空言之歸者。當此極暑。予之親政。匪爲遊豫。其須體此意。性源曰。北道武士之上來者。何以爲之。予曰。彼七十餘人。可使空來空歸乎。又不可使之久淹此。地而今方開政。且闕庭不可試射。何以則可也。性源曰。姑爲留待事。分付何如。予曰依爲之。予曰。郞廳等何處去乎。擅自出去。事甚駭然。事過後拿處。碩周曰。假郞廳輩。爲食代出去矣。予命訓鍊大將具善復進前。予曰。彼遠方武士。旣已上來。以此以彼間。似當有試才之道。○敎曰。在外及史局進去有實病春秋館堂上許遞。今日政差出。又敎曰。在外臺諫許遞。今日政差出。又敎曰。守令之職。顧不重歟。寬予九重之憂。字我百里之民。藉或人器不稱。必使民邑受困。毋或規規於資歷。毋或營營於顏私。爲官擇人。惟人是取。豈不爲公私之幸。粵若邊將。爲任不輕。殘堡薄鎭。莫不有關防之責。久勤之制。從難擺脫。排擬之方。寧患適宜。皆在銓臣裁量取捨之如何矣。甄復之窠。初仕之除。無論蔭武。亦須十分精遴。去冬大政。以庶類收錄事。筵敎不啻叮嚀。而伊後注擬。未見奉行之效。昨夏大政。又以文參上排闕陞敍。武參上循階移遷。亦有受敎。文武之淹於見職。久未疏通。反不若無定式之時。居銓者違負至意。抑云不細。咨爾居銓之臣。莫以此敎。看作備例。必須惕念事。申飭兩銓。又敎曰。向以遐方武士之不得沾官。屢勤飭敎。今番都政。須有別般聳動之擧。可責實效。三南兩西北關松都人。果已搜訪準擬乎。以此意另飭西銓。又敎曰。嶺南以鄒魯之鄕。絃誦遺俗。迄今未沫。本道文武出身曁蔭路通仕者。至於幾百人之多。而近年以來。勿論顯職漫仕。未曾通擬一人。未能甄敍一窠。大是朝廷之羞恥。旣往姑且恕之。今政又復如前蹈襲。秉銓之臣。焉得免不職之失。爲先嚴飭銓曹。又敎曰。褒啓準考守令。依例敍用。淸白吏立節人子孫軍功人。亦爲調用事。申飭銓曹。又敎曰。以侍從堂上堂下無故人之無端見枳。厥數夥然。向於重臣金鍾秀秉銓時。有上下酬酌。至令抄出列錄。以爲次次振淹之地。伊後居銓者。又復抛置至此。此無關於隄防。無閡於激揚特。因姑息之俗。徒致遷延之歎。不欲爲者。固無加損。未見擬者。獨無紆鬱。大抵銓選復舊。實非本意。旣復之後。要令事事修擧。比長。望參議兩司郞官之時。聲績必須倍蓰。或可爲目前聳人觀聽之資。奈之何蔑效無味。若是之甚也。向所云云之弊。亦非銓堂銓郞溺職之罪乎。每歲夏冬都政。係是朝家大政。尤合聚精淬勵處。爲先以此意嚴飭東銓。又敎曰。洪守榮闋服後。卽除殿官。仍令入覲 慈宮。此奚但仰慰 慈心。誠欲遵守家法也。蓋我朝家法。凡於近戚之家。務盡敦敍之義。主家親屬之名係屬籍者。歲時朔望。必皆通謁。著爲故事。仍成不易。彼靑恩家事。不可比方於今日。而我 先王在宥之時。時節頒宣。猶且未之停焉。小子嗣服。迄此遵用。不徒是也。以趙時溥事。向已提諭。服紀親屬。正似此人地處。時溥之黽勉承當者。守榮獨敢逡巡乎。一番承候之後。更勤飭敎。不啻幾次。而全然違逋。無意知變。渠以微官末品。特敎之下。焉敢乃爾。豈其奉朝令畏君命之心。不若時溥而然乎。令畿營另加嚴飭。使之以時承候 慈宮。付職已過六年。亦有他戚家旁照之例。今日政。六品職遷轉。以存事體。日前筵中。有豊陵府院君奉祀孫調用之命。大抵甲申以後。事面自異。府院君家。不可無通籍之人。亦不可闕起居之禮故耳。且時漙身死之後。本家宜有時溥之代。亦令今日政。依筵敎相當窠調用。又以金龍柱事言之。自年前屢番辭敎矣。洪趙兩家。尙以外氏之故。有是甄錄之擧。則 慈殿近親之方在可仕之列者。尤宜收用。且聞龍柱筮仕。又近十年云。今日政。一體六品窠調用。噫。惟玆之敎。出於義自義恩自恩之意也。不幸世變層生。三家各干一事。古有是否。寧不駭憤。欲嚴隄防。則不可無是敎。欲明義理。則亦不可無是敎。萬有一怪鬼之徒。妄生覬覦。竊輩僥倖。謂予意之或弛。謂大義以可眩。則惟予權綱不墜。關石自在。察幾而逆折。隨露而痛懲。特是一轉移間事耳。何恤於是。何恤於是。欲望中外曉然知予本意。故於紙末。復有此云然之敎。竝須知悉。又敎曰。才以嶺人收用事。有所飭敎矣。此承宣。先正遺裔。舊時宮僚。出身已過三十年。陞資又近二十年。且是嶺外人。今番差除。意豈徒然。迨此上京之時。欲令盡秩而歸。問其年將至七十。此等入合施陞擢之政。承旨李憲默。今日政。二品窠備擬。無致言歸無實之歎。又敎曰。親政時注書尙瑞院官員。依例陞六。以鄭國仁爲長城府使。南殷老爲珎山郡守。李鎭斗爲安峽縣監。朴重慶爲雲山郡守。吳泰詹爲泰仁縣監。朴海壽爲鎭安縣監。因古阜郡守首望朴存源。谷城縣監首望李益燦。敎曰。此人曾爲兩邑宰。皆以中考遞。今復以首望擬入乎。仍敎曰。谷城古阜。若非別有聲績之人。難責剸理。而近來銓官。不能爲官擇人之故。貶罷啓罷必在此兩邑。以是才作蔭窠。而況於今日大政。筵敎何等辛勤。則所擬者非應避。則年滿之人也。其他諸擬。未見其擇人。惜乎政官之不副予勤諭之至意。吏曹判書洪樂性。從重推考。此望筒勿施。又敎曰。吏曹參判參議。執筆郞廳。幷推考。○以沈銓爲古阜郡守。金載華爲谷城縣監。李海柱爲求禮縣監。申應顯爲承旨。沈興永爲陜川郡守。成雲柱爲金川郡守。金思善爲砥平縣監。吳璟爲長興府使。趙升鉉爲昌原府使。金道煥爲穩城府使。尹彥喆爲興海郡守。權必稱爲昌城府使。尹度東爲通川郡守。金文淳爲大司憲。安廷鉉爲司諫。李鼎揆爲掌令。鄭喆祚爲持平。鄭致淳爲正言。○兵批。以具埱爲滿浦僉使。趙鳳逵爲城津僉使。李潤謙爲江華中軍。李鉉相爲順天營將。金命峻爲尙州營將。梁塤爲平安中軍。潤謙以下新資也。李壽鵬爲永宗僉使。李憲默爲同知。吳毅常爲訓鍊正。○因持平末望柳星漢。敎以。星漢之罪甚重。其所解歸。以其年久而恕之也。大是寬典矣。夫闕庭拔劍。卿等以爲如何。下隸悍毒。實是星漢之罪也。前日筵中。有以此事語者。予已痛言其不可矣。今以通淸望擬入乎。便是使後來復有此拔劍之擧也。銓郞何其放恣無已。此果出於公議乎。私議乎。前則不待予言。皆請照律。而今則急急於通淸。此何擧也。銓郞自前工於謀身。豈不慨然乎。旣不能南遷北走。則不宜如是。不宜如是。又敎曰。都目政事。退行於再明日。○乘輿由賓陽門還內。
정조 5년 · 강
命吏曹判書洪樂性。參判李敬養。參議沈念祖罷職。銓郞李時秀拿問定罪。
정조 5년 · 목
敎曰。參政吏曹堂上。竝罷職。又敎曰。參政銓郞。爲先下義禁府。拿問定罪。
정조 5년 · 강
命吏曹假郞廳孫碩周。先汰後拿。其餘假郞廳。事過後拿處。
정조 5년 · 강
命別付料試射。明日設行。
정조 5년 · 목
敎曰。西北別付料軍官試射。明日設行。試官參考前例擬入。又敎曰。西北別付料試射之規。自昔已然。況聞近因兵曹公文。北路武士。多有上京者云。今則都政不但已過。頃是無薦之類。雖欲敍用。其勢末由。皆將空來空往。明日西北別付料軍官試射時。一體待令事分付。
정조 5년 · 강
命前參判金夏材敍用。
정조 5년 · 강
以李衍祥爲吏曹判書。金夏材爲參判。趙時偉爲參議。尋遞時偉。以鄭志儉代之。
정조 5년 · 목
敎曰。吏曹三堂上前望單子入之。又敎曰。以該房多有擧行之事。承旨趙時偉仍任前職。吏曹參議前望單子入之。
정조 5년 · 강
命明日奉審展拜後。當詣殿座處所。諸儀皆用日瞻門例。
정조 5년 · 목
敎曰。明日奉審展拜後。當詣殿座處所。該房知悉。諸儀皆用日瞻門例磨鍊。侍臣節次安徐。又敎曰。明日出宮。當於拱辰門外乘輿。只入直及承史。自靑陽門侍衛。來待拱辰門外。其餘自外待令之類。倂自耀金門。來候永肅門外事。申明分付。駕前駕後。亦依日瞻門擧動例。北營門稍廣處札駐。禁軍。則只入直人侍衛事分付。又敎曰。北關人予弟。一日留京可悶。而使此輩淹留及旬。實由未及聞知之致。明日試取。出於柔遠人軫弊瘼之意也。皆用闕內動駕例。別雲劍宣傳官武兼外。旣命入直磨鍊。如副輦儀仗等事。竝除之。
정조 5년 · 강
命仍任承旨。牌招入直。
정조 5년 · 목
敎曰。明日北道人試取時規矩。柳葉箭一巡。片箭一巡。鐵箭三矢一百二十步。講書則三鑑七書四書中。自願一書。西北付料軍官中。只以柳葉箭一巡。鐵箭三矢一百二十步。擧案事分付。該房多有擧行。承旨房仍。仍任承旨。卽爲牌招入直。
정조 5년 · 강
命別雲劍。以昨日受點人仍用。
정조 5년 · 목
因別雲劍望筒。有是命。
정조 5년 · 강
吏曹判書李衍祥上疏辭職。賜批。
정조 5년 · 목
批以。知卿之故。不得不頻授。卿其勿辭。卽速行公。
정조 5년 · 강
命抄啓文臣洪履健陞敍。
정조 5년 · 목
敎曰。此固勸獎之擧。而此講員之誠勤。不特可尙。自是熟手。有製輒魁。今爲間四次居首。至於昨日講義課製。又俱魁。事目中連三次居首然後。始有賞典。而此等人。不可無激勵之政。抄啓文臣洪履健陞敍。
정조 5년 · 강
命假注書趙衍德分揀。吏曹正郞李時秀捧供以聞。
정조 5년 · 목
因衍德禁推傳旨時秀拿囚草記。有是命。
정조 5년 · 강
詣 皇壇展拜。仍詣北營。行別付料軍官試取。試官徐命善李性源具善復鄭志儉任嵂趙城鎭朴基豊。
정조 5년 · 목
具翼善冠袞龍袍。乘輿出拱辰門。至永肅門。○敎曰。訓將外各營中軍。率諸將官祗候後。進參陣上事分付。○至朝宗門外降輿。入 神門就版位。行四拜禮。仍詣 大報壇奉審訖。出拱北門乘輿。至北營降輿陞座。敎曰。行首宣傳官擧行。大甚慢忽。記過。又敎曰。宣傳官金益彬李尙謙。不卽參班。記過。又敎曰。中軍李漢昌。行禮時。旗不高擧。揖不成樣。記過。哨官金熙重。亦爲記過。又敎曰。殿座咫尺之地。喧嘩特甚。墻外雜人。禁軍別將。各別申飭。試官率武士行禮訖。命善曰。試庭狹窄。移設君子亭宜矣。予曰可矣。予曰。北營創於何年耶。善復曰。殆今二百年。而君子亭。則故相臣趙文命所建矣。予曰。夢踏亭。亦創何年乎。命善曰。 先朝夢踏此地。仍爲建亭而命名矣。善復曰。亭號則故相臣李★(王+厚)。奉敎以書矣。予曰。本營丹艧。何以一新乎。善復曰。臣於昨年塗改矣。予曰。訓將之每事修擧。極甚嘉尙。近聞訓局。殆甚凋殘。凡所宂費。多靠船稅。而以營船之致敗。過有所失云。其通變之道。不可不軫念矣。藥院提調鄭民始曰。聖敎果然矣。○移御君子亭。敎曰。別付料軍官。先爲應試也。○命善曰。卽見傳敎。其所注擬。極涉可怪矣。柳星漢之通淸。雖以地處言之。尙有不足。況年前所犯不細。臣於其時。果請竄配矣。予曰。李時秀之特以柳星漢。必爲通淸者。果誠何必。尙未曉其意也。命善曰。職居銓郞。如是擧行。甚駭矣。予曰。毋論此事某事。李時秀之平日擧行。亦多不謹。至於今番事。尤涉駭然。以柳星漢本事論之。敎隸發劍。極爲駭痛。到院乞憐。亦甚怪駭。豈以此等之人。敢擬通淸之望乎。此亦紀綱所在。實難姑置矣。命善曰。今以柳星漢備擬者。誠可怪矣。予曰。吏判之做錯。非但此事。泰仁縣監。以年滿人擬入。古阜谷城。旣有擇差之敎。而又以年多人檢擬。亦甚可訝矣。命善曰。古阜谷城。固當擇送。而亦不留意。駭然矣。予曰。明當開政乎。命善曰。吏判尙不肅謝。有難明日爲政矣。予曰。今日試射。卽慰悅武士之擧。而此科場。毋得用情事。申飭監的官也。命善曰。渠輩千里裹糧。有望而來。無味而歸。則必有落莫之歎。優等人特令恩敎薦之守部將。仍付都政之窠。則其在獎勸之道。必見來效矣。予謂善復曰。武士越薦事。分付守部將。今日內擧行也。善復曰。殿庭狹隘。鐵箭有難容射。以北墻外移設宜矣。予曰。卿與諸試官往試以來也。少頃。命善等進前曰。北道武士朱彭齡。腰插鐵鞭。入就試庭。故結縛仍置營下矣。予曰。渠雖遐土武士。作此擧措。極甚可怪矣。性源曰。腰帶鐵鞭。入此試庭。則論其所犯。爲律不輕。令該曹從重科治宜矣。予曰。鐵鞭委折。卿等詳問其由乎。命善曰。盤問則自北上來時。以禦賊防身次。腰插而來。仍入試庭云矣。揆以所犯。其律爲重。卽令下送本道。頒示其罪。以懲遐俗宜矣。予曰。旣以慰悅遐土之意。抄士而來。反以愚昧無情之事。勘罪而送。則其在獎勸之道。極涉如何。還宮後。當商量下敎矣。予曰。入格人凡爲幾何。命善曰。李汝白柳葉箭三中四分。其外有二三中矣。予曰。鐵箭俱無入格人乎。善復曰。北人不閑此技。故果無善射矣。予曰。入格人將何以區處乎。性源曰。探問守部將。則以爲。詳知家閥然後。可以越薦云矣。善復曰。李養中之孫。雖是關北人。厥祖曾經水使。此等人實爲應薦之人矣。予曰。居首欲除邊將以下。則分給馬帖何如。性源曰。若以邊將特除。則尤爲獎勸之道矣。善復曰。北道所貴箭竹。以此施賞宜矣。予曰。卿言誠是矣。賞木弓矢。必以各該營待令。而榜目中。仍書分等賞格。諸武士卽令廣闊處待令。○乘輿出北營門。敎曰。入格武士。盡爲召入。李汝白等進前。敎曰。今此親試。實出慰悅之道。而居首人特除邊將。之次人以次頒賞。爾其知悉。且擬薦事。已有申飭。爾等必惕念習藝也。仍頒賞訖。敎曰。今日記過人。竝分揀。入集成門。還內。
정조 5년 · 강
惠慶宮進服加減六和湯。命自明日停止。榻敎也。
정조 5년 · 강
命加減六君子湯。自明日停止。榻敎也。
정조 5년 · 강
命都政再明日爲之。次對明日來會。
정조 5년 · 목
敎曰。吏判尙未謝恩。都目政再明日爲之。次對明日來會。
정조 5년 · 강
命前判書李章吾蕩滌。
정조 5년 · 목
因章吾卒逝啓本。敎以。聞甚嗟惜。罪名猶未盡解云。特爲蕩滌
정조 5년 · 강
命別選武士。捧自願取才。
정조 5년 · 목
敎曰。觀此北伯狀啓。別選上武士七人上送云云。若此。則今日試藝本道出身七十餘人。明知其求仕之類。與初料有異。殊覺多幸。然已令相當越薦。及期取才付銜。此乃緩遠人聳遐俗之意也。因此思之。此輩情願。似不欲住京準朔。而其中亦安知無欲觀騎士取才者乎。以此意卽爲分付禁御兩營。捧自願。取才一兩日內設行。如無自願之人。不必勒試。竝亦知悉。今已薄暮。待明朝詳問。取才擧行與否草記。
정조 5년 · 강
給平壤等邑漂戶恤典。
정조 5년 · 목
平安監司金華鎭。以平壤等邑農形及民戶漂沒馳啓。敎以。前此沈水民家。旣極夥然。本府浦邊坊戶之沈圮。又此繼有。言念民情。殊甚矜惻。與他邑之頹壓民戶。未施別恤典處。卽令道伯。依初傳敎。一體十分撫摩周恤。今番屢次水災。人物之獲皆全活。此則萬萬幸甚。結構奠接之方。本府則道伯親執拮据。各邑則發遣褊裨。詳察形止。各別關飭。俾無一民之失所。擧行形止。使卽狀聞事。自備局星火行會。
정조 5년 · 목
領議政徐命善曰。誓戒只隔數日矣。曉熱尙未退去。此時勞攘。極甚悶慮。伏願亟寢成命焉。予曰。當觀勢下敎矣。命善曰。聞總裁官言。則 景廟實錄。自今始役。而一番經稟後。可以印役云矣。予曰。依例爲之可也。命善曰。臣識見空疏。三事重任。固難承當。而自近以來。精力衰頹。强策奔走。觸處生疣而所恃者。惟僚相矣。今此鼎席殆空。國事多艱。獨當重任。尤非可堪。而姑未請解者。只以顒俟休慶。未敢言私者。良以此矣。伏乞體諒焉。予曰。予豈不知其卿懇。而古亦有獨相任事之例。卿勿復言也。命善曰。獨據台席。以僨國事。則揆以公私。寧不渴悶。惟願亟降處分焉。予曰。前右相才已見解。暫致閒休。亦或無妨。雖卽令重卜。安知其出仕乎。命善曰。若降飭敎。則安得不出乎。予曰。當諒處矣。予曰。北道武士擬薦事。何以爲之乎。兵曹判書李性源曰。昨令擬薦。則部薦十七人。守薦四十三人矣。性源曰。武士之腰帶鐵鞭事。臣果博問。則自北上來。作爲防身之物。而仍帶入庭。射近宮墻事。謂以向東放射。故誤落宮墻云矣。予曰。此是無情之事。不必深罪矣。性源曰。此人將以本道勘律。而該曹發關措辭甚嚴矣。予曰。監司則參量勘處好矣。予曰。武士中七人。技藝果何如。性源曰。膂力馬才。稍勝於他人矣。予曰。武士當觀身言書辦。而亦有方略之可試。卿與三軍門大將。偕往取才。自政院入稟也。命善曰。新溪君家山訟事。處分誠得宜矣。予曰。今予處分。實非扶抑。而其在敦親之議。豈可先許而後禁乎。至於奉朝賀。則不必引此而爲嫌。外論果何如。禮曹判書鄭民始曰。處分得當云矣。予曰。李益恢所坐。亦是他罪矣。命善曰然矣。予曰。總戎使何不入來乎。命善曰。非但病勢之難强。久據將任。實涉未安。將欲請遞云。情志雖如許。將任豈可輕遞乎。予曰。總帥之無端請免。亦乖朝體。雖施譴罷。亦無所惜矣。予曰。總戎使誰當擬望耶。命善曰。若以前望擬入。則金孝大李柱國李邦一是矣。予曰。若新通。則不出亞將中。而亦無可合人。誠可悶矣。予曰。訓將入侍。予曰。本局軍兵。擧皆壯健乎。訓將具善復曰。 孝廟時。鍾樓半邊。全屬都監。故軍樣稍實矣。近來漸致凋殘。反不如禁御營標下軍矣。予曰。都監自是上軍門。而反居兩營之下者。儘不成說矣。善復曰。古則有五提調。而各掌一事。大將則只總軍兵矣。各事責應。反有弊端。故仍罷五提調。而大將都察矣。予曰。訓營。國之重寄。而近來淍弊莫甚。當有矯捄之政。而至於船隻。反欲革罷。實非商量事矣。命善曰。又減移劃米之說。可怪矣。予曰。今番臭載之船。凡幾隻乎。善復曰。二隻矣。予曰。致敗船格。完伯狀啓。請以梟示。而此實甚難。卿見狀本乎。善復曰。未得見矣。予曰。刑判何以回關乎。刑曹判書金魯鎭曰。當此藏刑之時。有難施律。更査故破後勘律之意措辭矣。予曰。金敍九。渠以官長。有此干犯。則固當直招。而如是供辭。極涉駭痛。當待更査。可以處分矣。予曰。作隊船事。何以爲之乎。命善曰。湖西始設作隊。全羅左道。當設漕倉矣。戶曹參判徐有隣曰。再運輒至五六月。勢所固然。專責本倅者。甚難便矣。民始曰。臣待罪宣惠。故熟知船弊矣。古則大船居多。故稅運無難。而近來船數漸縮。每致再運晩發。故今年兩南所失七千餘石。海南則全數見破。甚悶矣。予曰。若設漕船。則似甚爲宜矣。民始曰。漕船之設。近亦弊生。守令中擇其幹事人。俾定差員。使之領來宜矣。予曰。所謂差員。差以禁軍邊將。故每有此弊矣。民始曰。船隻無多。以戰兵船載其稅穀。恐合宜矣。予曰。訓將之意何如。善復曰。戰船事係年久。猝難發通矣。予曰。戰兵船可合運稅耶。有隣曰。製樣太重。不得任意行船。故以致破傷。兵房船爲制最輕。行運極捷。故不至破傷矣。予曰。戰船以舊制造出何如。民始曰。船人必以速朽爲利。故終不如舊造成。且以戰用論之。輕捷無妨。以故在昔李舜臣。每以私船用之矣。善復曰。龜船始自李舜臣造出。而爲制輕捷矣。予曰。伊後帥臣。何不修改此船乎。命善曰。近來武臣。不念國事。故每有此弊矣。予曰。訓將卽是武宗。申飭武臣。若有犯者。隨卽論罪可也。予曰。吏判入侍事分付。予曰。委卿此任。非但熟手。爲人謹實。政多虛閒。故有是命焉。卿其諒之。伊日事。卿在侍班。可知顚末矣。屢度政望。初不擇擬。至於柳星漢之罪犯。輒擬臺望。是豈成說。尙用怪駭矣。卿於注擬。雖有些少做錯。必當悉心爲政。以是預慰也。吏曹判書李衍祥曰。今蒙恩敎。明雖僨敗。實無所辭。而第事多生疏。是極惶悶矣。予曰。在今政格。專在祛沈滯恢公道。必以在鄕人檢擬。先務疏通之政。以致慰悅之政也。衍祥曰。方來擬望之際。其所僨誤。不言預料矣。予曰。卿言過矣。今餘幾窠乎。衍祥曰。姑未領知矣。予曰。在今急務。專在通淸。卿其善爲也。
정조 5년 · 강
命西館燒燼處改建。待後日更爲議處。
정조 5년 · 목
領議政徐命善啓言。東萊府使趙英鎭。啓以枚擧訓別等手本。西館東大廳行廊。昨年燒燼處。館守倭裁判倭等。懇請改建。係是自我造給之家。不可防塞。令廟堂稟旨分付爲請矣。旣有前頭送使。推移居接之所。則今此改建。不至緊急。姑待後日。更爲議處事。請使之關諭。從之。
정조 5년 · 목
領議政徐命善啓言。兵曹判書李性源。方在劇務。且當都政。金吾之任。請許遞。從之。
정조 5년 · 강
命義城文官金宗敬。依槐院例調用。
정조 5년 · 목
領議政徐命善啓言。義城文官金宗敬。乃是士族。分館時誤付國子。故嶺人莫不稱屈。其弟宗發。登科後卽隸槐院。兄弟分館之各異。亦非綜核之政。金宗敬。請依槐院例調用。從之。
정조 5년 · 강
命兩南軍作米。移錄儲置。以爲需用。
정조 5년 · 목
禮曹判書鄭民始啓言。兩南儲置米。每患不足。以常賑穀補用。不但有難繼之患。均廳軍作米。旣無運來之道。便作無用之物。以軍作米。移用於儲置。兩南京廳米中。給代於均廳。則可謂兩便。嶺南軍作米一萬石。湖南軍作米七千石。請移錄儲置。以爲需用。從之。
정조 5년 · 강
命各邑拯劣米。收捧上納。
정조 5년 · 목
禮曹判書鄭民始啓言。拯劣米之收捧上納。自是事目。而近來一例請退。遂使國穀。便歸空棄。事之無謂。莫此爲甚。今年京畿三南各邑拯劣米。待秋一一收捧。待明春別陳省準數上納。而毋得狀請停退之意申飭。從前已停退者。請亦爲限年收捧上納。從之。
정조 5년 · 강
命總戎使徐有寧罷職。榻敎也。
정조 5년 · 목
敎曰。飭敎屢下。期日在明。尙不出肅行公者。事體道理。萬萬寒心。吏曹判書李衍祥從重推考。卽爲牌招。嚴飭行公。牌不進傳旨更勿捧入。
정조 5년 · 강
以李柱國爲總戎使。備薦也。
정조 5년 · 강
命總帥敎書。斯速撰進。
정조 5년 · 목
政院啓言。總戎使李柱國敎書。雖未及啓下。卽爲牌招。請傳授密符。敎以。設置知製敎。每有此啓辭。此亦國體所在。此後非特敎或迫暮之時。無得以未及製進入啓事。仍爲定式施行。總帥敎書。斯速撰進。與諭書同爲安寶。
정조 5년 · 강
命時囚李時秀罷職放送。
정조 5년 · 목
義禁府啓言。吏曹正郞李時秀原情。泛稱遲晩。所當請刑。而曾經侍從。請除刑推議處。敎以。旣曰無一面之分。則雖是主通之人。干涉可否。必不若長三銓。然執筆唯唯。未始開口皁白。爲先罷職放送。
정조 5년 · 강
御明政殿。行都政。吏曹判書李衍祥。參判金夏材。參議鄭志儉。假郞廳吳鵬南張漢喆金興弼白處玄安濟元金命彥。兵曹判書李性源。參判鄭一祥。參議李晉圭。參知兪恒柱。正郞李夔李益運洪文泳洪光一。佐郞李秀夏林濟遠金孝眞柳河源。